-----------------------------------------------------------------------
  1. ปัจจัยความเสี่ยง

  -----------------------------------------------------------------------

เพื่อให้มีการบริหารความเสี่ยงทางธุรกิจให้เป็นไปอย่างมีประสิทธิภาพ บริษัทฯ
ได้จัดให้มีคณะกรรมการบริหารความเสี่ยง (Risk Management Committee)
ซึ่งมีการประชุมเป็นประจำทุกไตรมาส
เพื่อพิจารณาการบริหารความเสี่ยงในทุกด้านให้มีความเหมาะสม
อีกทั้งได้จัดให้มีการมอบหมายการติดตามดูแล วิเคราะห์
และบริหารความเสี่ยงลงไปในระดับปฏิบัติงานในแต่ละส่วนงานผ่าน Risk Manager และ Risk
Coordinator
รวมทั้งมีการให้ที่ปรึกษาจากภายนอกมาทำการวางระบบวิเคราะห์และการบริหารความเสี่ยง
ติดตามผล และฝึกอบรมผู้บริหารและพนักงาน
รายงานการบริหารความเสี่ยงได้มีการนำเสนอต่อคณะกรรมการตรวจสอบและคณะกรรมการบริษัท

1.  ความเสี่ยงทางการเงิน

ความเสี่ยงจากอัตราแลกเปลี่ยน

  เนื่องจากบริษัทฯ มีเงินลงทุน รวมทั้งทรัพย์สินและหนี้สินในต่างประเทศ
  ซึ่งอาจได้รับผลกระทบจากความผันผวนของอัตราแลกเปลี่ยนเงินตราต่างประเทศ ดังนั้นบริษัทฯ
  มีนโยบายในการลดผลกระทบจากความผันผวนของอัตราแลกเปลี่ยนโดยการสร้างสมดุลของสินทรัพย์และหนี้สินที่เป็นสกุลเงินต่างประเทศ
  (Natural Hedging) ในการดำเนินธุรกิจทั้งในประเทศไทยและในสาธารณรัฐอินโดนีเซีย
  และมีการใช้เครื่องมือทางการเงินตามความเหมาะสมแล้วแต่กรณี

  ณ วันที่ 31 ธันวาคม พ.ศ.2548 บริษัทฯ
  มีเงินกู้ส่วนใหญ่เป็นสกุลเงินบาทและมีการทำสัญญาขายเงินดอลลาร์สหรัฐกับธนาคารให้มีสัดส่วนที่เหมาะสมกับสินทรัพย์ที่เป็นเงินตราต่างประเทศที่มีอยู่
  รวมไปถึงการจัดสรรรายได้ในต่างประเทศที่เป็นสกุลต่างประเทศ
  เพื่อใช้เป็นเงินลงทุนต่อในต่างประเทศ
  ซึ่งช่วยให้การบริหารความเสี่ยงมีความคล่องตัวและลดผลกระทบลงได้
  อีกทั้งยังสามารถลดค่าใช้จ่ายที่อาจเกิดขึ้นจากการทำธุรกรรมการเงินได้บางส่วน

  นอกจากนี้ กลุ่มบริษัทในสาธารณรัฐอินโดนีเซียซึ่งมีรายได้เป็นเงินสกุลดอลลาร์สหรัฐ
  ยังได้มีการซื้อเงินสกุลอินโดนีเซียนรูเปียะห์อย่างสม่ำเสมอตามประมาณการค่าใช้จ่ายของแต่ละเดือน
  ทั้งนี้เพื่อลดผลกระทบจากความผันผวนของเงินสกุลดอลลาร์สหรัฐเทียบกับเงินสกุลอินโดนีเซียนรูเปียะห์

ความเสี่ยงจากอัตราดอกเบี้ย

  ฐานะการเงินของบริษัทฯ
  ได้รับผลกระทบจากการเปลี่ยนแปลงของอัตราดอกเบี้ยที่มีต่อเงินกู้ของบริษัทฯ ในระดับต่ำ
  เนื่องจากบริษัทฯ
  ได้ทำการจัดสรรเงินกู้ทั้งในส่วนที่เป็นอัตราดอกเบี้ยคงที่และอัตราดอกเบี้ยลอยตัวในสัดส่วนที่สอดคล้องกับประเภทการลงทุนของกิจการ
  มีการติดตามแนวโน้มของอัตราดอกเบี้ยทั้งในปัจจุบันและในอนาคต
  และมีการใช้เครื่องมือทางการเงินในการบริหารเพื่อลดความเสี่ยงจากอัตราดอกเบี้ยแล้วแต่กรณี
  ณ วันที่ 31 ธันวาคม พ.ศ.2548 บริษัทฯ
  มีสัดส่วนเงินกู้อัตราดอกเบี้ยคงที่และอัตราดอกเบี้ยลอยตัวอยู่ที่ประมาณร้อยละ 78 และ 22
  ตามลำดับ บริษัทฯ จัดให้มีคณะกรรมการบริหารการเงิน (Financial Management
  Committee)
  ซึ่งมีการประชุมเป็นประจำทุกเดือนเพื่อพิจารณาระดมความคิดในการบริหารการเงินของกลุ่มบริษัทให้รัดกุมและเกิดประโยชน์สูงสุด
  รวมถึงการป้องกันหรือลดความเสี่ยงทางการเงินที่อาจเกิดขึ้น

ความเสี่ยงจากราคาถ่านหิน 

  บริษัทฯ
  มีการบริหารความเสี่ยงด้านราคาถ่านหินโดยใช้เครื่องมือทางการเงินในการขายถ่านหินล่วงหน้า
  (Coal Swap) บางส่วนให้สอดคล้องกับการซื้อขายถ่านหินจริง (Physical Trade) ที่เป็น
  Spot Sale ซึ่งช่วยลดความผันผวนของผลประกอบการจากธุรกิจถ่านหิน ทั้งนี้บริษัทฯ
  จัดให้มีคณะกรรมการบริหารราคาขายถ่านหิน (Coal Swap Committee)
  ซึ่งมีการประชุมเป็นประจำทุกเดือนเพื่อพิจารณาการบริหารราคาขายถ่านหินของกลุ่มบริษัทให้รัดกุมและเกิดประโยชน์สูงสุดรวมถึงการป้องกันหรือลดความเสี่ยงทางการเงินที่อาจเกิดขึ้น

2.  ความเสี่ยงในธุรกิจถ่านหิน

  (ก) ความเสี่ยงด้านความผันผวนของราคาถ่านหิน

  ความผันผวนของราคาและความต้องการถ่านหินตามสภาวะของอุปสงค์อุปทาน (Demand &
  Supply) นับเป็นปัจจัยความเสี่ยงในการทำตลาด บริษัทฯ จึงได้บริหารความเสี่ยงดังกล่าว
  โดยการขยายฐานลูกค้าให้กว้างขึ้น
  การตกลงซื้อขายถ่านหินมีการกระจายตัวอย่างเหมาะสมตลอดทั้งปี โดยคำนึงถึงสภาวะตลาด
  และการจัดสรรประเภทของสัญญาระยะยาวและสัญญาระยะสั้น
  เพื่อให้การวางแผนการขายมีประสิทธิภาพสูงสุด
  และมีการใช้เครื่องมือทางการเงินในการขายถ่านหินล่วงหน้า (Coal Swap)

  (ข) ความเสี่ยงในด้านการส่งมอบสินค้า

  มีความเสี่ยงที่จะเกิดความเบี่ยงเบนทั้งในด้านคุณภาพ ปริมาณของถ่านหิน
  และเวลาในการส่งมอบสินค้าให้กับลูกค้า
  บริษัทฯ ได้ดำเนินการควบคุมขั้นตอนการผลิตและคุณภาพของถ่านหิน
  โดยพัฒนาเข้าสู่ระบบมาตรฐาน ISO
  การควบคุมปริมาณสำรองถ่านหินที่พร้อมส่งมอบให้ลูกค้าในกรณีฉุกเฉิน
  เพื่อสามารถตอบสนองความต้องการของลูกค้าได้ทันท่วงทีและป้องกันความเสียหายที่อาจเกิดขึ้น
  รวมทั้งการเข้าไปทำสัญญาผูกพันการซื้อขายระยะยาว ซึ่งมีการกำหนดการส่งมอบล่วงหน้า
  ทำให้สามารถวางแผนเตรียมการจัดส่งและการผลิตได้ดียิ่งขึ้น

  (ค) ความเสี่ยงด้านความผันผวนของต้นทุนการผลิต

  หนึ่งในต้นทุนการผลิตถ่านหินที่มีสัดส่วนสำคัญคือต้นทุนค่าเชื้อเพลิง ซึ่งปัจจุบันบริษัทฯ
  ใช้น้ำมันดีเซลเป็นเชื้อเพลิงสำหรับเครื่องจักรหลักในการขุดขนหน้าดินและถ่านหิน
  ทำให้ต้นทุนการผลิตของบริษัทฯ ประสบกับความเสี่ยงจากความผันผวนของราคาน้ำมันในตลาดโลก
  บริษัทฯ จึงได้บริหารความเสี่ยงดังกล่าว
  โดยการติดตามและวิเคราะห์ความเคลื่อนไหวของราคาน้ำมันในตลาดโลก
  เพื่อนำมาวางแผนการจัดซื้อน้ำมันเชื้อเพลิง
  การวางแผนการผลิตที่ลดปริมาณการใช้น้ำมันเชื้อเพลิง
  รวมถึงการส่งเสริมเพิ่มประสิทธิภาพในการใช้เชื้อเพลิงโดยรวม
  และในระยะยาวได้ทำการศึกษาเพื่อลดการใช้เครื่องจักรที่ใช้น้ำมันเป็นเชื้อเพลิงลง

3.  ความเสี่ยงในธุรกิจไฟฟ้า

  การลงทุนในธุรกิจไฟฟ้าของบริษัทฯ
  จัดว่าเป็นการลงทุนในธุรกิจที่มีความเสี่ยงค่อนข้างต่ำเมื่อมีการบริหารสัญญาที่ดี
  ในขณะที่มีระดับผลตอบแทนที่มั่นคง
  เนื่องจากไม่มีความเสี่ยงในเรื่องการตลาดและราคาขายเพราะมีการระบุไว้อย่างชัดเจนในสัญญาซื้อขายไฟฟ้าระยะยาวกับการไฟฟ้าฝ่ายผลิตแห่งประเทศไทย
  โดยมีการกำหนดปริมาณรับซื้อไฟฟ้าที่แน่นอน (ตามกำลังการผลิตที่มีอยู่)
  และมีการกำหนดโครงสร้างของราคาค่าไฟฟ้าที่สามารถปรับได้ตามราคาเชื้อเพลิง
  และอัตราแลกเปลี่ยนเงินบาทในขณะนั้นๆ

  ความเสี่ยงอื่นๆ ของธุรกิจไฟฟ้า เป็นความเสี่ยงทั่วไปในการดำเนินธุรกิจ เช่น
  การดูแลรักษาเครื่องจักรเพื่อเพิ่มประสิทธิภาพของโรงไฟฟ้า การบริหารต้นทุนต่างๆ
  ประสิทธิภาพของการจัดการโดยรวม และการประสานงานกับชุมชนซึ่งบริษัทฯ ได้มีมาตรการต่างๆ
  รองรับไว้แล้ว เป็นต้น

1.4 ความเสี่ยงจากการเปลี่ยนแปลงทางการเมืองในสาธารณรัฐอินโดนีเซีย

  บริษัทฯ ได้ลงทุนและดำเนินธุรกิจถ่านหินในสาธารณรัฐอินโดนีเซีย บริษัทฯ
  ได้ตระหนักและให้ความสำคัญถึงความเสี่ยงทางการเมืองในประเทศที่บริษัทฯ มีเงินลงทุนอยู่
  โดยมีการติดตามสถานการณ์อย่างใกล้ชิด ซึ่งในช่วงเวลาที่ผ่านมา
  การบริหารงานของรัฐบาลสาธารณรัฐอินโดนีเซียสามารถสร้างเสถียรภาพทางการเมืองของประเทศ
  และความเชื่อมั่นของนักลงทุนต่างประเทศดีขึ้นมาก

บริษัทฯ ได้จัดให้มีความคุ้มครองเพื่อป้องกันความเสียหายต่อเงินลงทุนของบริษัทฯ จำนวน 166.1 ล้านเหรียญสหรัฐ ซึ่งเป็นการคุ้มครองในส่วนของเงินลงทุน เงินให้กู้ยืม และดอกเบี้ยที่บริษัทฯ ได้ลงทุนในบริษัทย่อยของบริษัทฯ ในสาธารณรัฐอินโดนีเซีย ทรัพย์สินที่บริษัทฯ ได้จัดทำความคุ้มครองความเสียหายประกอบด้วยเงินลงทุนในบริษัทดังต่อไปนี้

1.  PT. Centralink Wisesa International (บริษัทโฮลดิ้ง)

2.  PT. Indo Tambangraya Megah ( บริษัทโฮลดิ้งและจำหน่ายถ่านหิน)

3.  PT. Jorong Barutama Greston (ดำเนินธุรกิจผลิตและจำหน่าย - เหมือง Jorong)

4.  PT. Trubaindo Coal Mining (ดำเนินธุรกิจผลิตและจำหน่าย - เหมือง Trubaindo)

5.  PT. Kitadin (ดำเนินธุรกิจผลิตและจำหน่าย - เหมือง Kitadin)

6.  PT. Indominco Mandiri (ดำเนินธุรกิจผลิตและจำหน่าย - เหมือง Indominco)

7.  PT. Bharinto Ekatama (ดำเนินธุรกิจผลิตและจำหน่าย - เหมือง Bharinto)

1.5 ความเสี่ยงจากการเปลี่ยนแปลงกฎเกณฑ์และนโยบายในประเทศที่บริษัทฯ ลงทุน

  จากการที่บริษัทฯ การดำเนินธุรกิจส่วนใหญ่อยู่ในต่างประเทศ ซึ่งได้แก่สาธารณรัฐอินโดนีเซีย
  และสาธารณรัฐประชาชนจีน ทำให้บริษัทฯ
  เผชิญกับความเสี่ยงในการเปลี่ยนแปลงกฎระเบียบและนโยบายภายในของแต่ละประเทศ
  ซึ่งการเปลี่ยนแปลงที่เกิดขึ้นอาจกระทบต่อการดำเนินงานของบริษัทฯ
  โดยในปีที่ผ่านมามีการเปลี่ยนแปลงในกฎระเบียบและนโยบายภายในประเทศในหลายเรื่อง อาทิ

  สาธารณรัฐอินโดนีเซีย มีการเปลี่ยนแปลงนโยบายในการอุดหนุนราคาน้ำมันในประเทศ
  โดยยกเลิกการชดเชยราคาน้ำมันและให้ราคาน้ำมันลอยตัวตามราคาตลาดโลก
  ทำให้ราคาน้ำมันในประเทศมีราคาสูงขึ้น และการพิจารณาเก็บภาษีส่งออกถ่านหิน

  สาธารณรัฐประชาชนจีน เนื่องจากอยู่ในช่วงปรับปรุงและพัฒนากฎระเบียบต่างๆ
  เพื่อให้สอดคล้องกับการเติบโตทางเศรษฐกิจของประเทศ จึงมีการเปลี่ยนแปลงในหลายด้าน
  โดยเฉพาะด้านพลังงานทั้งถ่านหินและไฟฟ้า ซึ่งในด้านธุรกิจถ่านหิน
  มีนโยบายส่งเสริมมาตรฐานด้านความปลอดภัยในการทำเหมืองใต้ดิน
  โดยการปิดเหมืองขนาดเล็กที่มาตรฐานความปลอดภัยต่ำ
  การปรับอัตราภาษีการใช้ทรัพยากรถ่านหิน (Coal Resource Tax) ในแต่ละมณฑล
  การลดภาษีการนำเข้าถ่านหินชนิด Steam Coal
  ลดอัตราการขอคืนภาษีมูลค่าเพิ่มของผู้ส่งออกถ่านหินชนิด Steam Coal
  ทางด้านธุรกิจไฟฟ้าได้ยกเลิกการกำหนดเพดานอัตราค่าไฟฟ้า
  มาเป็นราคาค่าไฟฟ้าที่สะท้อนต้นทุนเชื้อเพลิง
  การส่งเสริมประสิทธิภาพการใช้เชื้อเพลิงในการผลิตไฟฟ้า

  จากความเสี่ยงข้างต้นบริษัทฯ
  ได้มีการกำหนดให้ผู้ที่รับผิดชอบในแต่ละประเทศติดตามการเปลี่ยนแปลงด้านกฎระเบียบและนโยบายภายในของแต่ละประเทศอย่างใกล้ชิดทั้งระดับรัฐบาลกลางและท้องถิ่น
  รวมถึงได้ว่าจ้างบริษัทที่ปรึกษาด้านกฎหมายท้องถิ่นเพื่อช่วยเหลือในการตีความและแนวทางปฏิบัติเพื่อให้การดำเนินการเป็นไปอย่างถูกต้อง

  ในการพิจารณาลงทุนเพิ่มใหม่เพิ่มเติมบริษัทฯ
  ได้นำปัจจัยความเสี่ยงจากการเปลี่ยนแปลงด้านกฎระเบียบและนโยบายภายในประเทศเป็นหนึ่งในหัวข้อสำคัญในการพิจารณาและทำการประเมินผลกระทบจากการเปลี่ยนแปลงของปัจจัยต่างๆ
  (Sensitivity Analysis) ที่อาจเกิดขึ้น

6.  ความเสี่ยงจากผลกระทบสิ่งแวดล้อม

  การทำเหมืองถ่านหินของบริษัทฯ เป็นลักษณะการทำเหมืองแบบเหมืองเปิด (Open Pit Mine)
  ซึ่งต้องเปิดหน้าดินที่กลบทับถ่านหินออกก่อน จึงจะสามารถขุดขนถ่านหินนำขึ้นมาใช้ได้
  จึงทำให้เกิดผลกระทบต่อสิ่งแวดล้อม โดยสิ่งแวดล้อมดังกล่าวรวมถึง น้ำ อากาศ
  จัดเป็นสิ่งแวดล้อมที่ไม่มีชีวิต แต่ผลกระทบต่อสิ่งแวดล้อมอีกด้านหนึ่งคือสิ่งแวดล้อมที่มีชีวิต ได้แก่
  สังคมและชุมชน ที่อาศัยอยู่ในบริเวณใกล้เคียงกับโครงการ

  ทั้งนี้การดำเนินธุรกิจของบริษัทฯ ทั้งโครงการประเภทเหมืองถ่านหิน และโรงไฟฟ้า
  จัดเป็นโครงการที่ให้ผลประโยชน์ต่อเศรษฐกิจ
  ขณะเดียวกันก็จัดเป็นโครงการที่ก่อให้เกิดผลกระทบต่อสิ่งแวดล้อม ดังนั้นบริษัทฯ ได้มีนโยบาย
  และกำหนดแผนงาน
  โดยมีมาตรการเพื่อให้สอดคล้องตามระเบียบและกฎหมายของประเทศที่บริษัทฯ
  เข้าไปดำเนินธุรกิจ และต้องพัฒนาอย่างต่อเนื่อง ดังนั้นบริษัทฯ จึงได้มีมาตรการและแผนงานต่าง
  ๆ ที่สามารถสรุปได้ดังนี้

-   ก่อนดำเนินกิจการ บริษัทฯ ทำการวิเคราะห์ผลกระทบสิ่งแวดล้อม (Environmental
    Impact Assessment: EIA)
    ซึ่งเป็นการวางแผนการจัดการสิ่งแวดล้อมก่อนการดำเนินโครงการ โดยบริษัทฯ
    ได้มีการศึกษาผลกระทบสิ่งแวดล้อมตามมาตรฐานของประเทศนั้นๆ เพื่อหามาตรการป้องกัน
    แก้ไข และลดผลกระทบสิ่งแวดล้อม (Environmental Mitigation Plan)
    รวมทั้งมาตรการติดตามตรวจสอบคุณภาพสิ่งแวดล้อม (Environmental Monitoring
    Program) ซึ่งมีการดำเนินการอย่างสม่ำเสมอ

-   ระยะดำเนินกิจการ บริษัทฯ ได้จัดการด้านสิ่งแวดล้อมอย่างต่อเนื่อง
    โดยนำผลที่ได้จากผลการวิเคราะห์ผลกระทบสิ่งแวดล้อม มาดำเนินการอย่างสม่ำเสมอ
    โดยเหมืองถ่านหินของบริษัทในประเทศไทยได้มีการตรวจสอบจากสถาบันสภาวะแวดล้อม
    จุฬาลงกรณ์มหาวิทยาลัยเป็นประจำทุก 3 เดือน
    และจัดส่งรายงานการปฏิบัติตามมาตรการสิ่งแวดล้อมให้แก่หน่วยงานราชการที่เกี่ยวข้องเป็นประจำทุก
    6 เดือน
    ส่วนเหมืองถ่านหินในสาธารณรัฐอินโดนีเซียได้มีการติดตามตรวจสอบคุณภาพสิ่งแวดล้อม
    โดยบริษัทที่ปรึกษาที่ได้รับการรับรองจากรัฐบาลและจัดส่งรายงานดังกล่าวทุก 3
    เดือนเช่นเดียวกัน นอกจากนั้นยังมีหน่วยงานด้านวิจัยและพัฒนาของกระทรวงพลังงาน
    (tekMIRA) จัดทำแผนแม่บทด้านสิ่งแวดล้อมให้กับเหมือง Trubaindo
    รวมถึงหน่วยงานที่เกี่ยวกับการอนุรักษ์พลังงานของรัฐบาลอินโดนีเซีย (KONEBA)
    ทำการตรวจประเมิน และค้นหาแนวทางการผลิตที่ลดการใช้พลังงานลง ทั้งน้ำมันเชื้อเพลิง
    และไฟฟ้า อันเป็นการประหยัดการใช้ทรัพยากร และต้นทุนการผลิต

  บริษัทฯ มีการจัดการสิ่งแวดล้อมตามมาตรฐานสากล (ISO 14001)
  และมีนโยบายให้ทุกกิจการพัฒนาเพื่อเข้าสู่มาตรฐานสากล โดยมีแผนการ Training ระบบ ISO
  14001 ให้กับพนักงานของเหมือง เพื่อให้สามารถประเมินประเด็นปัญหาสิ่งแวดล้อม
  (Environmental Aspects) เบื้องต้น พร้อมทั้งกำหนดแผนแก้ไขป้องกันได้
  และมีการตรวจประเมินด้านสิ่งแวดล้อม (Environmental Audit)
  ทั้งจากหน่วยงานภายในและภายนอกซึ่งเป็นองค์กรที่ได้รับมาตรฐานตามระบบที่เกี่ยวข้อง

  นอกเหนือจากการปฏิบัติตามกฎหมาย และมาตรฐานสากลแล้ว บริษัทฯ
  มีการนำการกำหนดตัวชี้วัดทางด้านสิ่งแวดล้อม (Environmental Performance
  Indicators) เพื่อใช้ประเมินผลการดำเนินงานด้านสิ่งแวดล้อม และความปลอดภัยของบริษัทฯ
  ซึ่งทุกเหมืองทั้งในประเทศไทย และสาธารณรัฐอินโดนีเซียต้องรายงานตามตัวชี้วัด
  (Indicators) เข้ามาที่สำนักงานใหญ่ อันเป็นเครื่องมือที่ผู้บริหารของบริษัทฯ
  ใช้ในการบริหารจัดการ

-   ระยะสิ้นสุดการดำเนินกิจการ บริษัทฯ
    ได้วางแผนการจัดการสิ่งแวดล้อมภายหลังการสิ้นสุดการดำเนินกิจการ โดยบริษัทฯ
    มีการจัดทำแผนแม่บทด้านสิ่งแวดล้อมและฟื้นฟูสภาพเหมือง (Environmental Mitigation,
    Mine Rehabilitation Master Plan)
    ซึ่งได้ตั้งกองทุนเพื่อฟื้นฟูสภาพเหมืองไว้อย่างเพียงพอ
    โดยได้เลือกสรรองค์กรหรือสถาบันอันมีชื่อเสียงเป็นที่ยอมรับของสาธารณชนและราชการ เช่น
    มหาวิทยาลัยมหิดล ผู้เชี่ยวชาญจากมหาวิทยาลัยเกษตรศาสตร์
    เป็นผู้ดำเนินการสำหรับเหมืองในประเทศไทย ซึ่งได้ดำเนินการแล้วเสร็จในทุกเหมืองแล้ว
    ส่วนในสาธารณรัฐอินโดนีเซีย บริษัทฯ ได้ติดต่อประสานงานกับ R&D Center for Mineral
    and Coal Technology, Ministry of Energy & Mineral Resource (tekMIRA)
    เป็นผู้ดำเนินการ ซึ่งแผนดังกล่าวยังครอบคลุมไปถึงแผนการปิดเหมือง (Mine Closure
    Plan) ทั้งนี้รูปแบบดังกล่าวจะเป็นมาตรฐานในการจัดทำแผนให้กับเหมืองอื่นๆ
    ในสาธารณรัฐอินโดนีเซียต่อไป ปัจจุบัน Jorong ได้ดำเนินการแล้วเสร็จในปี พ.ศ. 2548
    ส่วนเหมือง Indominco และ Trubaindo ได้เริ่มดำเนินการในปี พ.ศ. 2548 เช่นกัน
    คาดว่าจะแล้วเสร็จในปี พ.ศ. 2549 รวมถึงเหมือง Embalut ด้วย

1.7 ความเสี่ยงจากผลกระทบด้านสังคมและชุมชน

  ความเสี่ยงจากผลกระทบด้านสังคมและชุมชน บริษัทฯ
  ได้มีการจัดการเพื่อลดผลกระทบด้านสังคมและชุมชน โดยบริษัทฯ
  มีนโยบายให้มีการลดผลกระทบจากการดำเนินการของบริษัท ฯ ให้ได้มากที่สุด
  รวมทั้งให้เกิดผลประโยชน์สูงสุดต่อสังคมและชุมชนใกล้เคียง ในทางปฏิบัติบริษัทฯ
  ได้ริเริ่มโครงการต่าง ๆ ทั้งในประเทศไทย และอินโดนีเซีย อันได้แก่

-   การสำรวจทัศนคติของประชากรโดยรอบพื้นที่โครงการ (Community’s Attitudes
    Survey) เช่น การให้สถาบันราชภัฏ ลำปาง ดำเนินการสำรวจให้กับที่ฝ่ายเหมืองลำปาง
    เป็นต้น

-   ในสาธารณรัฐอินโดนีเซีย บริษัทฯ ได้ว่าจ้างให้สถาบันการศึกษาที่มีชื่อเสียงในท้องถิ่น ได้แก่
    University of Indonesia (UI)
    เข้าดำเนินการประเมินสภาพสังคมและชุมชนรอบเหมืองจัดทำคู่มือการบริหารจัดการ
    (Community Development Manual) และแผนงานหลัก (Community Development
    Program) ในการพัฒนาชุมชนอย่างต่อเนื่องตลอดอายุโครงการ รวมทั้งจัดตั้งกองทุน
    (Community Development Fund) ตามผลการศึกษา

-   ปัจจุบันเหมืองต่าง ๆ ในสาธารณรัฐอินโดนีเซียได้จัดตั้ง Community Consultative
    Committee (CCC) ที่ประกอบด้วย ตัวแทนของเหมือง หน่วยราชการที่เกี่ยวข้อง
    และตัวแทนประชาชนในท้องถิ่น เพื่อพิจารณา Community Development Programs
    ในแต่ละปี

  การดำเนินโครงการพัฒนาชุมชนอย่างต่อเนื่องเพื่อให้ชุมชนมีความเป็นอยู่ที่ดีขึ้น
  โดยชุมชนมีส่วนร่วมตั้งแต่เริ่มดำเนินโครงการ เช่น โครงการส่งเสริมการเกษตรต่างๆ
  โครงการส่งเสริมงานฝีมือ โครงการส่งเสริมการศึกษา
  โครงการส่งเสริมทางด้านเงินทุนเพื่อการส่งเสริมอาชีพ และโครงการส่งเสริมทางด้านการตลาด
  เป็นต้น